b"\n_START_ARTICLE_\nElektromagnet\n_START_SECTION_\nAjalugu\n_START_PARAGRAPH_\n1820. aastatel avastas Hans Christian \xc3\x98rsted elektrivoolu omaduse tekitada magnetv\xc3\xa4lja. Esimene t\xc3\xb6\xc3\xb6tav magnet valmis 1824. aastal William Sturgeoni k\xc3\xa4e all. See oli hobuserauakujuline rauddetail, mille \xc3\xbcmber oli keritud 18 keerdu paljast (isoleerimata) vasktraati, kuna see oli ainus tol ajal k\xc3\xa4ep\xc3\xa4rane juhtmematerjal. Kui vasktraadist juhiti l\xc3\xa4bi elektrivool, magneetus rauds\xc3\xbcdamik ning t\xc3\xb5mbas enda poole teisi rauast esemeid. Raud p\xc3\xbcsis magneetunud olekus seni, kuni vasktraadist m\xc3\xa4hise otste vahele rakendati pinget. Tolle aja kohta oli magnet \xc3\xbcpris tugev: kaaludes ise 200 grammi, suutis ta t\xc3\xb5sta kuni 4 kilogrammi._NEWLINE_J\xc3\xa4rgneval aastak\xc3\xbcmnel tuli Ameerika teadlane Joseph Henry v\xc3\xa4lja elektromagnetiga, mille rauds\xc3\xbcdamiku \xc3\xbcmber keritud traat olid kaetud siidiga. See v\xc3\xb5imaldas kasutada mitmekihilist m\xc3\xa4hist ja seega luua palju tugevamaid magneteid, mis suutsid t\xc3\xb5sta juba 936 kilogrammi. Praktikas leidsid elektromagnetid k\xc3\xb5igepealt rakendamist telegraafiaparaatides.\n_START_SECTION_\nF\xc3\xbc\xc3\xbcsikaline sisu\n_START_PARAGRAPH_\nL\xc3\xa4htudes Amp\xc3\xa8re'i seadusest tekitab juhti l\xc3\xa4biv elektrivool selle \xc3\xbcmber magnetv\xc3\xa4lja. Magnetv\xc3\xa4lja t\xc3\xb5hustamiseks keritakse juhe keerduddena \xc3\xbcksteise k\xc3\xb5rvale. Magnetv\xc3\xa4lja suuna saab leida parema k\xc3\xa4e reegliga. Solenoidi sisse paigutatav ferromagnetiline s\xc3\xbcdamik v\xc3\xb5ib suurendada magnetinduktsiooni tuhandeid kordi, tulenevalt raua suurest magnetiline l\xc3\xa4bitavusest.\n_START_SECTION_\nS\xc3\xbcdamiku magnetilised omadused\n_START_PARAGRAPH_\nSolenoidi sees paiknev magneetik koosneb domeenidest (aladest), mis k\xc3\xa4ituvad kui v\xc3\xa4iksed eraldiseisvad magnetid. Ilma v\xc3\xa4lise magnetv\xc3\xa4ljata on domeenide suund juhuslik ning nende magnetv\xc3\xa4ljad t\xc3\xb6\xc3\xb6tavad \xc3\xbcksteisele vastu. Juhtides elektrivoolu l\xc3\xa4bi solenoidi korrastab solenoidi magnetv\xc3\xa4li rauds\xc3\xbcdamikus olevad domeenid, muutes need paralleelseks solenoidi magnetv\xc3\xa4ljaga, niiviisi seda tugevdades. L\xc3\xa4bijuhitava voolu suurenemisel tugevneb ka magnetv\xc3\xa4li v\xc3\xb5rdeliselt, kuid ainult teatud piirini, kuni hakkab m\xc3\xb5ju avaldama magnetiline k\xc3\xbcllastus (vt l\xc3\xa4hemalt Magnetiline h\xc3\xbcsterees). Elektrivoolu katkestamisel l\xc3\xa4hevad domeenid l\xc3\xa4hteolekusse ning magnetv\xc3\xa4li kaob.\n_START_SECTION_\nM\xc3\xa4hise induktiivsuse m\xc3\xb5ju\n_START_PARAGRAPH_\nElektromagnetit iseloomustab suur induktiivsus. Voolu sissel\xc3\xbclitamisel toimub elektrienergia arvel m\xc3\xa4hise magnetv\xc3\xa4lja kiire \xc3\xbclesehitamine, millega v\xc3\xb5ib kaasneda l\xc3\xbchiajaline pingelangus, kui toitev\xc3\xb5rk pole piisavalt v\xc3\xb5imas._NEWLINE_Kui elektromagneti m\xc3\xa4hisest vool v\xc3\xa4lja l\xc3\xbclitatakse, peab m\xc3\xa4hisesse salvestunud magnetv\xc3\xa4lja energia kiiresti vabanema. See saab toimuda elektrilahenduse kujul, mis v\xc3\xb5ib avalduda s\xc3\xa4demena v\xc3\xb5i elektrikaarena l\xc3\xbcliti kontaktide vahel. Seep\xc3\xa4rast \xc3\xbchendatakse kontaktidega r\xc3\xb6\xc3\xb6biti kondensaator, mis on suuteline mahutama pooli magnetv\xc3\xa4ljast vabaneva energia ja hoiab niiviisi \xc3\xa4ra kontakte kahjustava lahenduse."